DA Den Europæiske Unions Tidende CE 78/32

(2004/C 78 E/0033)

SKRIFTLIG FORESPØRGSEL E-1432/03

af Pierre Jonckheer (Verts/ALE) til Kommissionen

(24. april 2003)

Om: Udvinding af kul i åben minedrift i distriktet Valle de Laciana i det nordlige León, Spanien

Den regionale forvaltningsmyndighed for miljø og fysisk planlægning i Castilla y León godkendte 14. juni 1999 et projekt om udvinding af kul i åben minedrift i Fonfría under henvisning til de foranstaltninger, der var foreslået i genopretningsplanen og overvågningsplanen ud fra en formening om, at foranstaltningerne kunne bidrage til at forbedre den aktuelle tilstand og efterlade en terrænudformning og -profil, der svarede til de oprindelige. Jeg mener ikke, at en sådan fremgangsmåde er acceptabel, da den ikke tager hensyn til en række faktorer,

navnlig (1):

a) Undersøgelsen opfylder ikke kravene i dekret 209/1995 af 5. oktober, da projektets forfattere ikke har den krævede uddannelse, nemlig som biolog eller miljøingeniør,

b) på trods af, at dekret 108/1990 af 21. juni fastsætter en beskyttelsesstatus for den brune bjørn i den autonome region Castilla y León og indeholder en genoprettelsesplan for den brune bjørn, og at kongeligt dekret 439/1990 af 30. marts freder den brune bjørn som udryddelsestruet art, gives der tilladelse til åben minedrift på bjørnens levested,

c) den videnskabelige undersøgelse, som regionalregeringen i Castilla og León (2) selv har bestilt, bekræfter, at åben minedrift i dette område er særlig alvorlig, da området anses for at være en biogeografisk korridor af afgørende og vital betydning for den brune bjørn i De Cantabriske Bjerge. Den 22. maj 2002 dræbtes kvie af en brun bjørn mindre end 500 m fra tilkørselsvejene til minen og mindre end en km fra udvindingsstedet,

d) der henvises heller ikke til, at der i en egelund i nærheden af minen findes et levested for tjurer, som er en beskyttet art, jf. direktiv 79/409/EØF (3), eller til andre arter (dyr og vilde blomster), som er beskyttet i henhold til direktiv 92/43/EØF (4).

Kan Kommissionen undersøge disse forhold? Har Kommissionen indledt en traktatbrudsprocedure mod Spanien for overtrædelse af fællesskabsretten vedrørende vurdering af virkningerne på miljøet og beskyttelse af levesteder og arter?

Samlet svar

afgivet på Kommissionens vegne af Margot Wallström

på skriftlige forespørgsler E-1431/03 og E-1432/03

(26. juni 2003)

Kommissionen vil først og fremmest minde om, at den ikke har beføjelse til at kræve af en medlemsstat, at denne standser et projekt, der er genstand for undersøgelse. Kommissionen har inden for de procedureregler den skal følge ikke desto mindre gjort alt for at sikre sig, at fællesskabslovgivningen overholdes i det pågældende tilfælde. Da den fik kendskab til de forhold, der er beskrevet i disse skriftlige forespørgsler i form af forskellige klager, henvendte Kommissionen sig til bl.a. de spanske myndigheder for at få deres kommentarer til anvendelsen af fællesskabslovgivningen i det givne tilfælde.

Kommissionen er i øjeblikket ved at analysere de spanske myndigheders svar med henblik på at bestemme, hvilke midler der er nødvendige for at sikre, at de spanske myndigheder overholder fællesskabslovgivningen i dette tilfælde, og navnlig Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (5), som ændret ved Rådets direktiv 97/11/EF af 3. marts 1997 (6), og Rådets direktiv 92/43/EØF af 21. maj 1992 om bevaring af naturtyper samt vilde dyr og planter (7). Kommissionen vil navnlig tage hensyn til de forhold, som det ærede medlem nævner i den skriftlige forespørgsel E-1431/03, når den gennemgår indholdet af vurderingen af virkningerne på miljøet, som de spanske myndigheder har foretaget.

(1) Kommissionen har modtaget detaljeret dokumentation herom fra miljøorganisationen Asociación Laciana para la Defensa de la Naturaleza den 18. maj, den 9. juli og den 10. oktober 2002, jour. nr. 2001/4914, SG(2001) A/10264. Se ligeledes skriftlig forespørgsel E-1892/02.

(2) Kritiske områder og forvaltningsenheder for den brune bjørn i det vestlige León, revision og forslag, udarbejdet af A. Fernández, J. Naves og E. Garcia, 2001. De mest fremtrædende specialister på området — bl.a. professor i biologi-dyr ved universitetet i León, Francisco J. Purroy — bekræfter dette.

(3) EFT L 103 af 25.4.1979, s. 1.

(4) EFT L 206 af 22.7.1992, s. 7.

(5) EFT L 175 af 5.7.1985.

(6) EFT L 73 af 14.3.1997.

(7) EFT L 206 af 22.7.1992.